સુરંગીની સુરંગ ફૂટ્યા જેવા વિસ્ફોટક અવાજથી ચાણક્ય ક્ષોભ અનુભવતો અને ચૂપ થઈ જતો. ત્વચાના આકર્ષક રંગને કારણે એનું નામ સુરંગી પાડવામાં આવ્યું હશે. પણ સ્વભાવ અને વર્તનમાં તો એ વિઘાતક સુરંગ જેવી જ હતી, જાણે એના નામની ખરી સાર્થકતા ! ઘરમાં બધા રૂમો સુધી પહોંચે એટલા ઊંચા સ્વરે જ એ બોલતી. વધારે છંછેડાશે તો એનો સ્વરારોહ આજુબાજુના ઘરો સુધી પહોંચશે, એ ભયથી ચાણક્ય શક્ય એટલું મૌન રહેવાનું જ પસંદ કરતો.